Taira
Taira, Heike, var en japansk krigerslægt i Heianperioden (794-1185). Taira, der førte sine aner tilbage til kejserhuset, var en af fire dominerende slægter i Japan; især Taira no Kiyomori (1118-81) var en central og magtfuld politisk skikkelse fra 1156. Den stærkeste modstander var Minamotoslægten, og Yoritomo Minamoto besejrede i 1185 Taira definitivt. Slægtens storhed og fald er beskrevet i helteeposet Heike monogatari fra 1200-tallet.